Mild sommer - men helst litt fuktig
Mange har gledet seg over en fantastisk forsommer i Sør-Norge. Men nå ser det ut til at værtypen har skiftet: Månedsvarselet byr på varme og mildvær – men også en god del våte lavtrykk. Det betyr ikke dårlig vær over alt - særlig kan Østlandet få en del godvær.Allerede for tre uker siden kom statsmeteorolog John Smits ved Meteorologisk institutt med den oppsiktsvekkende betraktningen om at sommervarmen kan bli brukt opp. Han peker på at det vi ikke får så mange perioder med stabilt sommervær i sesongen: – Noen ganger skjer det bare en gang i løpet av sommeren, noen ganger to. I fjor skjedde det ikke. Så kan vi jo hevde, hvis vi bare får denne ene i sommer – at det er synd å bruke opp den anledningen så tidlig, sa han til VG 2. juni.Nå tyder alt på at hans advarsel var på sin plass: – Det ser slik ut ja, sier meteorolog Frode Håvik Korneliussen i StormGeo til VG. Han utarbeidet månedsvarsel for kunder i energibransjen – bygget på data fra Det europeiske værsenteret i England – som også er hovedleverandør av værdata til Norge. Siden slutten av mai har i alle fall Sør-Norge vært preget av høytrykk og varme og sol – til de grader at enkelte meteorologer har antydet at godværet kan bli brukt opp. Og akkurat det kan ha skjedd, om vi ser på månedsvarselet: – I tre uker har lavtrykkene gått inn over Kontinentet og laget flom og tordenvær der. Nå ser dette ut til å ta slutt, og de sikter seg inn mot oss. Vi ser alle varianter – men færrest lavtrykk inn mot Nord-Norge. Vi har både lavtrykk som vil gå mot Østlandet, og Vestlandet. Denne værtypen kan se ut til å holde seg perioden ut – altså fire uker fram i tid, sier Håvik Korneliussen.– Hovedsignalet er litt varmere vær enn normalt, og litt mer nedbør enn normalt, sier han. Denne uken kommer lavtrykkene fra sør eller i sørlig bane, som også vil gi regn på Østlandet. – Men fra mandag av ser det ut til at lavtrykkene kommer med rett fra vest, noe som gjerne går gråvær og dager med regn på Vestlandet og på kysten nordover, men ofte godvær på Østlandet, forklarer han. Månedsvarselet går fram til 17. juli – og hovedsignalet i alle ukene er nokså entydig: Værtypen er lavtrykksdominert – og det er ventet mer nedbør enn normalt. Samtidig er temperaturene nokså snille, trass i den fuktige værtypen.Nå foreligger også sesongvarslene for perioden juli, august og september, og disse spriker nokså mye. Ett av varslene – amerikanske International Research Institute – gir hele Europa og Skandinavia en knallvarm sensommer. En annen leverandør – amerikanske The Weather Company – gir varm juli, men kjølig august og september i Sør-Norge. Det europeiske værsenteret i England mener at varmen fortsetter i Nord-Norge, men at det bare er litt mildere enn normalt i Sør-Norge. Her er det verd å merke seg at prognosene ikke lenger har så kaldt hav i Nord-Atlanteren – et fenomen som har var siden vinteren 2014 – 2015.– I alle fall har det kalde havet i Nord-Atlanteren blitt sterkt redusert, noe som kan bety at sjansene øker for varmere værtype i Nord-Europa og Skandinavia. Skal vi dømme etter sesongvarselet fra England, kan det se ut som om varmen er på vei tilbake til våre området, sier klimaforsker Hans Olav Hygen ved Meteorologisk institutt.Uke 1 (21.-26. juni): Lavtrykksdominer med lavtrykk fra sør. 50 prosent mer nedbør enn normalt i Sør-Norge. 1 – 3 grader over normalen i sør, omkring normalen i nord. Uke 2 (27. juni-3. juli): Lavtrykksdominert med lavtrykk fra vest. Størst sannsynlighet for en ganske sørlig bane, som kan gi noe regnvær også på Østlandet, men dette er usikkert. 50 prosent mer nedbør en normalt i Sør-Norge, mindre i Midt-Norge og Nord-Norge. 1 – 3 grader over normalen. Uke 3 og 4 (4.-17. juli): Prognosene gir overvekt av lavtrykksdominert vær også disse to ukene. Usikkerheten øker nå, men sannsynligheten for høytrykk og stabilt godvær er bare på 20 – 25 prosent. Mest trolig nedbør over normalen over hele landet. Trolig mildt uke 3, men en viss sjanse for at uke 4 blir kjølig.
Meteorologen advarte mot at Norge sto i fare for å bruke opp godværet for denne sommeren. Nå kan det se ut som om han får rett.